Foto’s: Solidariteit Beweging skop feesnaweek met spogfunksie afSteve Scott oorhandig die eerste eksemplaar van ‘Boustene’ aan Flip Buys. (Foto: Reint Dykema) ŉ Spoggeleentheid soos min is op 3 Junie by Sol-Tech se kampus in Monumentpark, Pretoria, gehou waar uitgesoekte gaste saam met Flip Buys, voorsitter van die Solidariteit Beweging, dié beweging se 120ste bestaansjaar gedenk het. Die hoogtepunt van die program was toe Susan Lombaard, uitvoerende hoof van Maroela Media en gespreksleier van die aand, aangekondig het dat Buys die eerste eksemplaar van Boustene as geskenk ontvang. Dit is toe deur Steve Scott, president van die Solidariteit-vakbond, aan Buys oorhandig. Boustene werp lig op Buys, wat al 25 jaar aan die stuur van Solidariteit en die groter beweging is, se uitsonderlike bydrae as vakbond- en kultuurleier. Buys is in Julie 1997 as hoofsekretaris van die eertydse Mynwerkersunie (MWU) aangestel. Onder sy leiding het die vakbond tot ŉ moderne reuse-arbeidsbeweging gegroei en sedertdien het meer as 20 afsonderlike organisasies hieruit ontstaan en meer as 500 000 gesinne word tans deur hierdie organisasie verteenwoordig. Flip Buys en Susan Lombaard in gesprek. (Foto: Reint Dykema) ŉ Spesiale boodskap van Paul Maritz, mederedakteur van Boustene, het die kroon op hierdie verrassing gespan. Maritz kon nie die geleentheid bywoon nie en het sy boodskap in ŉ video-opname gedeel. Die opgewekte klanke van ŉ orkes tot die gesellige atmosfeer bygedra. (Foto: Reint Dykema) Gaste is met hul aankoms verwelkom met sop en brood saam met ŉ verwelkomingsdrankie om die koue af te weer, en in die agtergrond het die opgewekte klanke van ŉ orkes tot die gesellige atmosfeer bygedra. Lombaard het die program afgeskop met ŉ kort verwelkoming waarna sy met dr. Dirk Hermann (bestuurshoof van Solidariteit), Kallie Kriel (uitvoerende hoof van AfriForum), Henk Schalekamp (besturende direkteur van Kanton) en Buys oor hoogtepunte, projekte en verskeie ander onderwerpe rakende die Solidariteit Beweging gesels het. Bo en behalwe Lombaard se gesprekke met afdelingshoofde, is die beweging se geskiedenis ook deur middel van ŉ uitstalling uitgebeeld. Die formele program is afgesluit met ŉ voorlesing van Hannes Noëth, uitvoerende direkteur van Helpende Hand, se gebed aan die Solidariteit Beweging. Die beweging se 120ste bestaansjaar word tydens ŉ feesnaweek op 4 en 5 Junie by die Voortrekkermonument in Pretoria gevier. Kallie Kriel en Susan Lombaard in gesprek. (Foto: Reint Dykema) Tydens dié naweek kom personeel, lede, ondersteuners en vriende, asook hul gesinne byeen om hierdie besondere mylpaal saam met Solidariteit te vier, en om as gemeenskap dankie te sê vir dekades van genade. Besoekers kan ook uitsien na jeugaktiwiteite, wat ŉ pretdraf of -stap, hindernisbaan en pingpong insluit wat op dié dag aangebied word, asook ŉ musiekkonsert Saterdagaand. Op Sondag word die feesnaweek met ŉ dankdiens onder leiding van Noëth afgesluit.